ΚΑΝΟΝΙΣΜΟΣ (ΕΟΚ) αριθ. 1961/92 ΤΗΣ ΕΠΙΤΡΟΠΗΣ της 15ης Ιουλίου 1992 για την κατάρτιση του ποσού της κοινοτικής ενίσχυσης για τον εφοδιασμό των Αζορών και της Μαδέρας με βύνη κοινοτικής προέλευσης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1600/92 του Συμβουλίου της 15ης Ιουνίου 1992 για τη θέσπιση ειδικών μέτρων σχετικά με ορισμένα γεωργικά προϊόντα υπέρ των Αζορών και της Μαδέρας (1), και ιδίως το άρθρο 10,

Εκτιμώντας:

ότι το άρθρο 3 του κανονισμού (ΕΟΚ) αριθ. 1600/92 καθιέρωσε ένα καθεστώς απαλλαγής από την εισφορά κατά την εισαγωγή, καθώς και μια ενίσχυση κατά την προμήθεια από το υπόλοιπο τμήμα της Κοινότητας, για ορισμένα προϊόντα σιτηρών-

ότι, σύμφωνα με τις διατάξεις του κανονισμού (ΕΟΚ) αριθ. 1600/92, το ποσό της ενίσχυσης για τον εφοδιασμό με κοινοτικά προϊόντα πρέπει να προσδιορίζεται κατά τρόπο ώστε ο εν λόγω εφοδιασμός να πραγματοποιείται για τους χρήστες υπό όρους ισοδύναμους με αυτούς της απαλλαγής από την εισφορά κατά την εισαγωγή απευθείας από την παγκόσμια αγορά-

ότι ο κανονισμός (ΕΟΚ) αριθ. 1727/92 της Επιτροπής (2) καθόρισε το ισοζύγιο εφοδιασμού και τις λεπτομέρειες εφαρμογής του ειδικού καθεστώτος για τον εφοδιασμό των Αζορών και της Μαδέρας με προϊόντα σιτηρών- ότι οι διατάξεις αυτές, που είναι συμπληρωματικές, για τον τομέα των σιτηρών, προς τις διατάξεις του κανονισμού (ΕΟΚ) αριθ. 1696/92 της Επιτροπής (3), εφαρμόζονται για τα προϊόντα σιτηρών που αναφέρονται στον παρόντα κανονισμό-

ότι, για τον προσδιορισμό της ενίσχυσης αυτής, ο καθορισμός ενός ποσού ίσου με την επιστροφή κατά την εξαγωγή, που προσαυξάνεται κατά ένα σταθερό στοιχείο για να ληφθούν υπόψη οι παραδόσεις σε σχετικά μικρές ποσότητες, καθιστά τα κοινοτικά προϊόντα ανταγωνιστικά σε σχέση με τα προϊόντα καταγωγής τρίτων χωρών-

ότι πράγματι οι επιστροφές κατά την εξαγωγή καθορίζονται λαμβάνοντας υπόψη τις τιμές των σιτηρών και των προϊόντων του τομέα των σιτηρών στην αγορά της Κοινότητας καθώς και τις τιμές τους στην παγκόσμια αγορά και ότι οι επιστροφές πρέπει να καλύψουν κυρίως τη διαφορά μεταξύ των τιμών αυτών-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ποσό της ενίσχυσης για τον εφοδιασμό με προϊόντα που υπάγονται στον κωδικό ΣΟ 1107, που παρασκευάζονται με βάση σιτηρά και υφίστανται μεταποίηση στο υπόλοιπο τμήμα της Κοινότητας, είναι ίσο με τις επιστροφές κατά την εξαγωγή για τα προϊόντα αυτά, προσαυξημένο κατά 3 Ecu ανά τόνο.

Άρθρο 2

Οι διατάξεις του κανονισμού (ΕΟΚ) αριθ. 1727/92 ισχύουν για τον εφοδιασμό των Αζορών και της Μαδέρας με τα προϊόντα που απαριθμούνται στο άρθρο 1 του παρόντος κανονισμού.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Ιουλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 173 της 27. 6. 1992, σ. 1. (2) ΕΕ αριθ. L 179 της 1. 7. 1992, σ. 101. (3) ΕΕ αριθ. L 179 της 1. 7. 1992, σ. 6.